《秋晚杂书三十首》
元代·方回

堂堂陈去非，中兴以诗鸣。
吕曾两从橐，残月配长庚。
尤萧范陆杨，复振乾淳声。
尔后顿寂寥，草虫何薨薨。
永嘉有四灵，词工格乃平。
上饶有二泉，旨淡骨独清。
学子孰取舍，吾非私重轻。
极玄虽有集，岂得如渊明。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。